《齐天乐 络纬》
清代·厉鹗

夕阳才作微凉意，幽窗便闻秋纺。怨绪回风，情丝曳雨，交戛依然摇飏。

离悰记往。在枫叶横塘，豆花深巷。翠股斜攲，萧萧又送去年响。

何人听时较早，旧啼银烛背，寒素无恙。染黛形轻，翻车韵急，偏隔秦楼朱幌。

馀绚漫想。怕短发难搔，助愁千丈。夜色柴门，几声天更爽。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。